text: Döyüşün son günlərində Amerika və Cənubi Vyetnam əsgərləri Hyue şəhərində yerli sakinlərin kütləvi məzarlarını tapmağa başlamışdılar. Meyitlərin üzərindəki izlər bu insanların döyüş əməliyyatları nəticəsində ölmədiyini göstərirdi. Çoxlarının əlləri arxadan bağlanmışdı. Məlum olmuşdu ki, şəhərin işğalı zamanı Şimali Vyetnam ordusu Cənubi Vyetnam hökuməti ilə əməkdaşlıq etdiyi aşkarlanan şəhərin bütün vətəndaşlarını (məmurlar, polislər və s.) güllələmişdi. Ümumilikdə 3,000-ə qədər insanın həlak olduğu təxmin edilir. Bu fakt müasir Vyetnam hakimiyyət orqanları tərəfindən şərh edilmir. Vyetnam müharibəsinin bəzi tənqidçiləri belə fərz edirdilər ki, öldürülənlərin əksəriyyəti əslində Amerikanın atəşinin qurbanı olmuş və onların ölümlərinə görə məsuliyyəti kommunist qüvvələrin üzərinə atmaq sadəcə təbliğat hiyləsi idi. Bununla belə, hətta bu tənqidçilər də edam faktını etiraf edir, yalnız qurbanların həqiqi sayını sorğulayırlar.